Fostul fotbalist brazilian Dani Alves va mai rămâne cel puţin o noapte în închisoare pentru că nu a plătit cauţiunea de un milion de euro cerută miercuri de un tribunal spaniol pentru eliberarea sa după condamnarea sa pentru viol.
Apărarea lui Dani Alves, condamnat luna trecută la patru ani şi jumătate de închisoare, nu a plătit suma respectivă joi la ora locală 14:00, ora limită în fiecare zi pentru acest tip de procedură, au indicat surse judiciare pentru AFP.
Fostul star al echipei FC Barcelona va avea din nou ocazia să plătească această cauţiune vineri, dar va petrece cel puţin încă o noapte în această închisoare de lângă Barcelona unde se află din ianuarie 2023.
În urma deciziei completului de judecată al Tribunalului din Barcelona, unde unul din judecători a fost împotriva eliberării, Alves poate părăsi închisoarea dacă va achita cauţiunea de un milion de euro, având obligaţia să nu părăsească ţara şi să predea cele două paşapoarte, spaniol şi brazilian, precum şi să se prezinte în faţa instanţei la termenele stabilite.
Pe lângă plata acestei cauţiuni de un milion de euro, instanţa a stabilit drept condiţii pentru eliberarea sa din închisoare confiscarea celor două paşapoarte, spaniol şi brazilian, obligaţia de a se prezenta în instanţă în fiecare săptămână, interdicţia de a părăsi Spania şi interdicţia de a se apropia de victimă şi de a comunica cu aceasta.
Alves a cerut, marţi, instanţei spaniole să-l pună în libertate până la pronunţarea sentinţei definitive.
Alves se afla în arest preventiv din data de 20 ianuarie 2023, după ce a fost acuzat că a agresat sexual o tânără de 23 de ani, în discoteca Sutton din Barcelona, în noaptea de 30 spre 31 decembrie 2022.
Avocata victimei, Ester Garcia, a anunţat deja că va face apel împotriva deciziei de punere în libertate, ea criticând "o justiţie pentru bogaţi".
În vârstă de 40 de ani, Dani Alves este unul dintre cei mai titraţi fotbalişti din istorie. E la cucerit 23 de trofee cu FC Barcelona, unde a evoluat între 2008 şi 2016.
În cariera sa, brazilianul a mai jucat la Sevilla FC, Juventus Torino, Paris Saint-Germain şi Sao Paulo FC, iar în momentul arestării sale se afla sub contract cu echipa mexicană Pumas UNAM, care l-a concediat imediat după apariţia acuzaţiilor împotriva sa.